钦定古今图书集成/明伦汇编/官常典/第616卷 > 叶砥
## 钦定古今图书集成/明伦汇编/官常典/第616卷 > 叶砥

按《明外史循吏传》：“砥字履道，上虞人。好学有志行。洪
武三年，举进士，为定褒县丞。兵燹之馀，民未安业，砥
勤于抚字，流亡来归。八年，坐累谪徙凉州，处之怡然
曰：‘吾无愧于心足矣’。杜门为学，士大夫迁谪者咸宗
之。大将宋晟知其贤，延为子弟师。建文元年，群臣交
荐，且言其学宜任史事，乃诏为翰林编修。又有荐其”
堪任风宪者，改广西按察佥事。用法平恕，狱无冤滞，
吏畏而民爱之。行部迁江，有言峒獠入寇者，众汹汹
奔逸，讽砥少避。砥曰：“我去，县官必遁，城谁与守？”下令
料丁壮，联保伍以待，獠亦不至。永乐初，又坐诬被逮。
籍其家，止故书数箧。事白，还之，仍命与史事。书成，改
考功郎中，为尚书蹇义所倚。会修《永乐大典》，命为副
总裁。仁宗在东宫，又简侍讲幄。九载秩满，锡四品服
俸。砥以年老求去，不许。乃自言于尚书曰：“砥老矣，愿得一小郡自效。”遂用饶州知府。先教化，后刑罚，兴利
去弊，推奸植良，咸尽其力。每水旱，斋沐致祷，必获有
年。谓饶风俗厚，民易治，讼者必以理谕遣，不付法曹。
久之，政清民安，户口滋息。士之取科第者，亦视昔增
倍。以十九年八月卒官，年八十。郡人闻之，无少长皆
哭尽哀。所著有《南行》《芝山》诸槁。